钦定古今图书集成/明伦汇编/官常典/第543卷 > 《上将辞第赋》张随
## 钦定古今图书集成/明伦汇编/官常典/第543卷 > 《上将辞第赋》张随

匈奴猖狂，犯汉封疆，天子赫斯怒而沮南牧，谘上将
而临北方。惟干戈是扬，惟赏罚是将。能推诚则功臣
必锡之甲第，不私己，故嫖姚见辞于武皇，所谓万夫
之雄特，百代之忠良也。且将军英威果决，如火烈烈，
志以形言，义以激节。乃进而陈曰：“烽燧之虞未绝，豺
狼之党未灭，矧师旅而尚劳，何栋宇之云设。”于是崇
义立勋，飘然不群。精贯白日，气干青云。胸中吞乎万
里，掌内指乎三军。誓将驱我貔武，歼彼丑卤。岂惟献
俘而执馘，抑亦开疆而拓土。苟不能上安社稷，外宁
寰宇，虽欲乐锺鼎而徒为，高闬闳而何补？若夫飞甍
达属，画戟旁周。地直戚里，爵居通侯。苟尸素而为累
当轮而为尤。可不知池台之娱，缇绣之费，谅无勋
业之重，徒冒草章之贵。在人事之攸宜，于王臣而则
未。斯言也摭实去华，斯志也宁俭匪奢。忘身而可谓
事主，许国而何暇恤家。王翦请贻乎子孙，与兹难并；
晏婴敢烦乎里旅，相去不遐。夫策在必行，功宜可久，
侈言无验，亦孔之丑。彼樊哙之术横行，贾生之论系
首。岂如“将军恢壮节，辞华第，俾功先而身后者也。”